CELEX: 32021R1096
Language: el
Date: 2021-04-21 00:00:00
Title: Κατ’ εξουσιοδότηση κανονισμός (ΕΕ) 2021/1096 της Επιτροπής της 21ης Απριλίου 2021 για την τροποποίηση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά τις διατάξεις επισήμανσης για τα συμμείγματα

6.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 238/1
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1096 ΤΗΣ ΕΠΙΤΡΟΠΗΣ
         της 21ης Απριλίου 2021
         για την τροποποίηση του κανονισμού (ΕΕ) 2019/787 του Ευρωπαϊκού Κοινοβουλίου και του Συμβουλίου όσον αφορά τις διατάξεις επισήμανσης για τα συμμείγματα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/787 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τον ορισμό, την περιγραφή, την παρουσίαση και την επισήμανση των αλκοολούχων ποτών, τη χρήση των ονομασιών των αλκοολούχων ποτών στην παρουσίαση και επισήμανση άλλων τροφίμων, την προστασία των γεωγραφικών ενδείξεων για τα αλκοολούχα ποτά, τη χρήση της αιθυλικής αλκοόλης και των προϊόντων απόσταξης γεωργικής προέλευσης σε ποτά με αλκοόλη, και για την κατάργηση του κανονισμού (ΕΚ) αριθ. 110/2008 (1), και ιδίως το άρθρο 50 παράγραφος 3,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΕ) 2019/787 αναδιατυπώθηκαν ουσιαστικά ορισμένες διατάξεις σχετικά με την παραγωγή και την επισήμανση των αλκοολούχων ποτών και των τροφίμων που παράγονται με τη χρήση αλκοολούχων ποτών ως συστατικών.
                  
               
                     (2)
                  
                  
                     Ειδικότερα, το άρθρο 13 παράγραφος 3 του κανονισμού (ΕΕ) 2019/787 επεκτείνει τις διατάξεις επισήμανσης για τα μείγματα από τα οποία προκύπτουν αλκοολούχα ποτά που δεν πληρούν τις απαιτήσεις καμίας κατηγορίας αλκοολούχων ποτών στα συμμείγματα που προκύπτουν από τον συνδυασμό αλκοολούχων ποτών τα οποία ανήκουν σε διαφορετικές γεωγραφικές ενδείξεις ή από τον συνδυασμό αλκοολούχων ποτών που ανήκουν σε γεωγραφικές ενδείξεις με αλκοολούχα ποτά που δεν ανήκουν σε καμία γεωγραφική ένδειξη.
                  
               
                     (3)
                  
                  
                     Συνεπώς, σύμφωνα με το άρθρο 13 παράγραφος 3 του κανονισμού (ΕΕ) 2019/787, οι νόμιμες ονομασίες που προβλέπονται στις κατηγορίες αλκοολούχων ποτών που παρατίθενται στο παράρτημα I του εν λόγω κανονισμού ή γεωγραφικές ενδείξεις για αλκοολούχα ποτά μπορούν να αναγράφονται μόνο σε κατάλογο των αλκοολικών συστατικών, που εμφανίζεται στο ίδιο οπτικό πεδίο με τη νόμιμη ονομασία του αλκοολούχου ποτού. Αυτό σημαίνει ότι η κατηγορία αλκοολούχων ποτών στην οποία ανήκει το σύμμειγμα που καλύπτεται από την εν λόγω διάταξη δεν μπορεί να χρησιμοποιείται ως νόμιμη ονομασία του. Η μόνη εξαίρεση που προβλέπεται στο εν λόγω άρθρο αφορά στα συμμείγματα που παρασκευάζονται από αλκοολούχα ποτά που ανήκουν την ίδια γεωγραφική ένδειξη ή στα συμμείγματα στα οποία κανένα από τα αλκοολούχα ποτά δεν ανήκει σε γεωγραφική ένδειξη. Για τα εν λόγω συμμείγματα, αυτό σημαίνει ότι μπορεί να χρησιμοποιείται η αντίστοιχη κατηγορία αλκοολούχων ποτών ως νόμιμη ονομασία στην περιγραφή, την παρουσίαση και την επισήμανσή τους.
                  
               
                     (4)
                  
                  
                     Ωστόσο, σύμφωνα με τους ορισμούς που προβλέπονται στο άρθρο 3 παράγραφοι 11 και 12 του κανονισμού (ΕΕ) 2019/787, τα συμμείγματα είναι ο συνδυασμός δύο ή περισσοτέρων αλκοολούχων ποτών της ίδιας κατηγορίας, τα οποία διακρίνονται μόνο από ελάσσονες διαφορές στη σύνθεση. Ως εκ τούτου, τα παραγόμενα με τον τρόπο αυτό αλκοολούχα ποτά ανήκουν υποχρεωτικά στην ίδια κατηγορία με τα αρχικά αλκοολούχα ποτά πριν από τη σύμμειξή τους. Το άρθρο 10 παράγραφος 2 του εν λόγω κανονισμού προβλέπει ότι τα αλκοολούχα ποτά που πληρούν τις απαιτήσεις μιας κατηγορίας αλκοολούχων ποτών που περιλαμβάνεται στο παράρτημα I του εν λόγω κανονισμού πρέπει να χρησιμοποιούν την ονομασία της εν λόγω κατηγορίας ως νόμιμη ονομασία τους. Σύμφωνα με την απαίτηση αυτή, όλα τα συμμείγματα και όχι μόνο εκείνα που εξαιρούνται βάσει του άρθρου 13 παράγραφος 3 τέταρτο εδάφιο του εν λόγω κανονισμού πρέπει να επιτρέπεται να χρησιμοποιούν ως νόμιμη ονομασία την ονομασία της κατηγορίας στην οποία ανήκουν.
                  
               
                     (5)
                  
                  
                     Ως εκ τούτου, προκειμένου να διορθωθεί η ασυνέπεια μεταξύ των υποχρεώσεων επισήμανσης για τα συμμείγματα που απορρέουν από το άρθρο 10 παράγραφος 2 και το άρθρο 13 παράγραφος 3 του κανονισμού (ΕΕ) 2019/787 και να διασφαλιστεί η ασφάλεια δικαίου για τους παραγωγούς αλκοολούχων ποτών και η νόμιμη ενημέρωση των καταναλωτών, είναι σκόπιμο να αποσαφηνιστούν οι ειδικές διατάξεις επισήμανσης που ισχύουν για τα συμμείγματα, συμπεριλαμβανομένων των συμμειγμάτων που προκύπτουν από τον συνδυασμό αλκοολούχων ποτών που ανήκουν σε διαφορετικές γεωγραφικές ενδείξεις ή από τον συνδυασμό αλκοολούχων ποτών που ανήκουν σε γεωγραφικές ενδείξεις με αλκοολούχα ποτά που δεν ανήκουν σε καμία γεωγραφική ένδειξη. Είναι επίσης αναγκαίο να τροποποιηθούν το άρθρο 3 παράγραφος 3 και το άρθρο 10 παράγραφος 7 του εν λόγω κανονισμού, τα οποία παραπέμπουν στις εν λόγω ειδικές διατάξεις επισήμανσης.
                  
               
                     (6)
                  
                  
                     Ως εκ τούτου, ο κανονισμός (ΕΕ) 2019/787 θα πρέπει να τροποποιηθεί αναλόγως.
                  
               
                     (7)
                  
                  
                     Σύμφωνα με το άρθρο 51 παράγραφος 3 του κανονισμού (ΕΕ) 2019/787 και για να αποφευχθεί οποιουδήποτε είδους ρυθμιστικό κενό, ο παρών κανονισμός θα πρέπει να εφαρμοστεί αναδρομικά από την 25η Μαΐου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Ο κανονισμός (ΕΕ) 2019/787 τροποποιείται ως εξής:
            
                        1)
                     
                     
                        στο άρθρο 3, το σημείο 3 αντικαθίσταται από το ακόλουθο κείμενο:
                        
                                    «3)
                                 
                                 
                                    “μνεία”: η άμεση ή έμμεση αναφορά σε μία ή περισσότερες νόμιμες ονομασίες που προβλέπονται στις κατηγορίες αλκοολούχων ποτών που ορίζονται στο παράρτημα I ή σε μία ή περισσότερες γεωγραφικές ενδείξεις αλκοολούχων ποτών, εκτός από την αναφορά σε σύνθετο όρο ή σε κατάλογο συστατικών όπως αναφέρονται στο άρθρο 13 παράγραφοι 2 έως 4, κατά την περιγραφή, παρουσίαση ή επισήμανση:
                                    
                                                α)
                                             
                                             
                                                τροφίμου εκτός αλκοολούχου ποτού, ή
                                             
                                          
                                                β)
                                             
                                             
                                                αλκοολούχου ποτού που πληροί τις απαιτήσεις των κατηγοριών 33 έως 40 του παραρτήματος I·»·
                                             
                                          
                              
                  
                        2)
                     
                     
                        στο άρθρο 10 παράγραφος 7, το πρώτο εδάφιο αντικαθίσταται από το ακόλουθο κείμενο:
                        
                                    «7.
                                 
                                 
                                    Με την επιφύλαξη των άρθρων 11 και 12 και του άρθρου 13 παράγραφοι 2 έως 4, απαγορεύεται η χρήση των νομίμων ονομασιών που αναφέρονται στην παράγραφο 2 του παρόντος άρθρου ή γεωγραφικών ενδείξεων στην περιγραφή, στην παρουσίαση ή στην επισήμανση οποιουδήποτε ποτού δεν πληροί τις απαιτήσεις της αντίστοιχης κατηγορίας που παρατίθενται στο παράρτημα I ή της αντίστοιχης γεωγραφικής ένδειξης. Η απαγόρευση αυτή ισχύει επίσης και όταν τέτοιες νόμιμες ονομασίες ή γεωγραφικές ενδείξεις χρησιμοποιούνται σε συνδυασμό με λέξεις ή φράσεις όπως “είδος”, “τύπος”, “χαρακτήρας”, “παραγωγή”“άρωμα/γεύση” ή άλλους ανάλογους όρους.»
                                 
                              
                  
                        3)
                     
                     
                        Το άρθρο 13 τροποποιείται ως εξής:
                        
                                    α)
                                 
                                 
                                    η παράγραφος 3 αντικαθίσταται από το ακόλουθο κείμενο:
                                    
                                                «3.
                                             
                                             
                                                Στην περίπτωση μείγματος, οι νόμιμες ονομασίες που προβλέπονται στις κατηγορίες αλκοολούχων ποτών που παρατίθενται στο παράρτημα I ή γεωγραφικές ενδείξεις για αλκοολούχα ποτά μπορούν να αναγράφονται μόνο σε κατάλογο αλκοολικών συστατικών που εμφανίζεται στο ίδιο οπτικό πεδίο με τη νόμιμη ονομασία του αλκοολούχου ποτού.
                                             
                                          Στην περίπτωση που αναφέρεται στο πρώτο εδάφιο, ο κατάλογος αλκοολικών συστατικών συνοδεύεται από έναν τουλάχιστον από τους όρους που αναφέρονται στο άρθρο 10 παράγραφος 6 στοιχείο ε). Τόσο ο κατάλογος αλκοολικών συστατικών όσο και ο συνοδευτικός όρος αναγράφονται στο ίδιο οπτικό πεδίο με τη νόμιμη ονομασία του μείγματος, με ομοιόμορφους χαρακτήρες της ίδιας γραμματοσειράς και του ίδιου χρώματος και σε μέγεθος γραμματοσειράς που δεν υπερβαίνει το ήμισυ του μεγέθους γραμματοσειράς που χρησιμοποιείται για τη νόμιμη ονομασία.
                                    Επιπλέον, η αναλογία κάθε αλκοολικού συστατικού στον κατάλογο αλκοολικών συστατικών εκφράζεται τουλάχιστον μία φορά ως ποσοστό επί τοις εκατό, κατά φθίνουσα σειρά των ποσοτήτων που χρησιμοποιήθηκαν. Η αναλογία αυτή ισούται με το επί τοις εκατό ποσοστό, κατ’ όγκον, της καθαρής αλκοόλης που αντιπροσωπεύει το κάθε αλκοολικό συστατικό επί του συνολικού, κατ’ όγκον, περιεχομένου του μείγματος σε καθαρή αλκοόλη.»·
                                 
                              
                                    β)
                                 
                                 
                                    παρεμβάλλεται η ακόλουθη παράγραφος:
                                    
                                                «3α.
                                             
                                             
                                                Στην περίπτωση συμμείγματος, το αλκοολούχο ποτό φέρει τη νόμιμη ονομασία που προβλέπεται στην αντίστοιχη κατηγορία αλκοολούχων ποτών που παρατίθεται στο παράρτημα I.
                                                Σε περίπτωση που τα συμμείγματα τα οποία προκύπτουν από τον συνδυασμό αλκοολούχων ποτών που ανήκουν σε διαφορετικές γεωγραφικές ενδείξεις ή από τον συνδυασμό αλκοολούχων ποτών που ανήκουν σε γεωγραφικές ενδείξεις με αλκοολούχα ποτά που δεν ανήκουν σε καμία γεωγραφική ένδειξη, ισχύουν οι ακόλουθοι όροι:
                                                
                                                            α)
                                                         
                                                         
                                                            η περιγραφή, παρουσίαση ή επισήμανση του συμμείγματος μπορεί να περιλαμβάνει τις νόμιμες ονομασίες που ορίζονται στο παράρτημα I ή τις γεωγραφικές ενδείξεις που αντιστοιχούν στα αλκοολούχα ποτά που συμμείχθηκαν, υπό την προϋπόθεση ότι οι ονομασίες αυτές αναγράφονται:
                                                            
                                                                        i)
                                                                     
                                                                     
                                                                        αποκλειστικά σε κατάλογο όλων των αλκοολικών συστατικών που περιέχονται στο σύμμειγμα, ο οποίος εμφανίζεται με ομοιόμορφους χαρακτήρες της ίδιας γραμματοσειράς και του ίδιου χρώματος και σε μέγεθος γραμματοσειράς που δεν υπερβαίνει το ήμισυ του μεγέθους γραμματοσειράς που χρησιμοποιείται για τη νόμιμη ονομασία· και
                                                                     
                                                                  
                                                                        ii)
                                                                     
                                                                     
                                                                        στο ίδιο οπτικό πεδίο με τη νόμιμη ονομασία του συμμείγματος τουλάχιστον μία φορά·
                                                                     
                                                                  
                                                      
                                                            β)
                                                         
                                                         
                                                            ο κατάλογος αλκοολικών συστατικών συνοδεύεται από έναν τουλάχιστον από τους όρους που αναφέρονται στο άρθρο 10 παράγραφος 6 στοιχείο δ)·
                                                         
                                                      
                                                            γ)
                                                         
                                                         
                                                            η αναλογία κάθε αλκοολικού συστατικού στον κατάλογο αλκοολούχων συστατικών εκφράζεται τουλάχιστον μία φορά ως ποσοστό επί τοις εκατό, κατά φθίνουσα σειρά των ποσοτήτων που χρησιμοποιήθηκαν. Η αναλογία αυτή ισούται με το επί τοις εκατό ποσοστό, κατ’ όγκον, της καθαρής αλκοόλης που αντιπροσωπεύει το κάθε αλκοολικό συστατικό επί του συνολικού, κατ’ όγκον, περιεχομένου του συμμείγματος σε καθαρή αλκοόλη.».
                                                         
                                                      
                                          
                              
                  
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται από τις 25 Μαΐου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Απριλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 130 της 17.5.2019, σ. 1.